**Pozdravljeni snovalci!**

Bi verjeli, da je pred nami zadnja naloga? Še 4 ure nas ločijo do zaključka našega predmeta in to je ravno toliko kot je potrebno za zadnjo nalogo.

Naloga bo zastavljena malce bolj kompleksno, ker je tudi naloga, ki bo ocenjena na daljavo.

V njej se boste poigrali s fotografijo in s prostorskimi spremembami v kraju.

Oba dela bosta pomembna pri končni oceni.

**VAŠA NALOGA**

Likovni problem: **fotografija in načrtovanje prostorskih sprememb**

Likovna naloga: **Moj kraj čez 100 let**

Likovna tehnika: **fotomontaža**

Naloga je zastavljena za **4 šolske ure (1 teoretično in 3 izvedbeno)**

**TEORETIČNI DEL**

Najprej si preberite, kaj o fotografiji piše v učbeniku na tej povezavi:

 <https://eucbeniki.sio.si/lum8/2465/index.html>

Na začetku je bila fotografija črnobela, nato je bila barvna, danes poznamo celo trodimenzionalno.

Enim je fotografija v zabavo, drugim pomeni delo, nekaterim celo umetnost. S fotografijo se dandanes ukvarja že skoraj vsak.

Fotografije so zaustavljene podobe našega življenja, nekakšno oko časa.

Mi se bomo ustavili pri digitalni fotografiji. To je fotografija, ki nastane z digitalnimi fotoaparati. Tu se posnetki zapisujejo na računalniški medij. Tudi fotografije, ki jih posnamemo z mobiteli so digitalne.

Mi smo tisti, ki vplivamo na to, kaj bomo posneli, kaj bo naš motiv. Na motiv vplivamo s tem, ko izbiramo različne zorne kote pa različne osvetlitve in tudi ostrine. Kasneje lahko vplivamo tudi na barvo, saj lahko s pomočjo računalnika fotografije obdelujemo na najrazličnejše načine.

**PRAKTIČNI DEL:**

Pojdite ven in v svojem kraju poiščite kraj, ki vam je zanimiv. To je lahko travnik, lahko je center mesta, vaški trg, vaša hiša in okolica …

S pomočjo mobitela posnemite vsaj 5 pokrajinskih fotografij. Izbran motiv poslikajte iz več zornih kotov. Zorni kot lahko spreminjate iz leve in desne, pa tudi zgoraj in spodaj. Motivi iz različnih zornih kotov izgledajo zelo drugače. To ste verjetno opazili tudi, če fotografirate sebe. Pri fotografiranju motiva bodite pozorni na to, da je na enem mestu dovolj prostora za preoblikovanje (večje dvorišče, večji travnik …).

V nadaljevanju naloge boste namreč z mojo pomočjo izbrali najustreznejšo fotografijo, kateri boste del spremenili tako, kot si želite, da bo izgledala čez 100 let. Morda si pa želite, da v vaškem centru postavijo vaš doprsni kip. Ali pa, da na bližnjem travniku zraste nov nakupovalni center. Kaj pa če ob robu gozda zraste laboratorij za preučevanje nenavadnih pojavov … Tu naj domišljija ne pozna meja. Morda pa boste odprli neko dejavnost in boste sami zgradili objekt in ga umestili v vašo poznano okolico in tam bo še čez 100 let.

Ta novodobni dodatek boste na fotografijo prenesli s pomočjo fotomontaže. Nekateri ste v tem že zelo vešči. Tisto, ki tega še ne znate, boste lahko to storili »peš« in sicer tako, da boste izbrano fotografijo natisnili, nato pa nanjo ali narisali ali pa s kolažem dolepili ta novi spremenjeni del. Preoblikovano ni nujno samo z dodajanjem novih objektov. Lahko preoblikujete tudi naravni izgled…

Najprej mi 5 fotografij pošljete na naslov: ustvarjam.vsepovrsti@gmail.com in že dopišite katero bi sami izbrali. Pokomentirala vam bom ali je izbor ustrezen ali vas pa usmerila na boljšo varianto. Morda vas bom prosila tudi za popolnoma drugačno fotografijo, če ne bo nobene ustrezne.

Šele, ko skupaj potrdimo izbor fotografije, se lotite dela preoblikovanja. Pri preoblikovanju vnesite novi spremenjeni del v fotografijo natančno, močno in jasno. Novi deli morajo biti zelo razvidni. Pri tem upoštevajte prekrivanje. Kar dodate na novo, prekrije staro. Lahko delno, lahko v celoti … Če delate »peš« varianto morate izdelek ustvariti natančno in močno.

Končani izdelek mi pošljete na že znani naslov: ustvarjam.vsepovrsti@gmail.com.

Izdelek boste, če bo potrebno, tudi spreminjali, dodelovali, da bo ustrezen za vrednotenje.

Izdelek bom vrednotila po naslednjih kriterijih:

 **Kriteriji za vrednotenje:**

**Likovni problem:**

Fotografija - 5 točk:

5: Fotografija ustreza pokrajinski fotografiji. Na njej je večja ploskev, ki omogoča preoblikovanje prostora. Poslanih je 5 primerov fotografij.

4: Fotografija ustreza pokrajinski fotografiji. Na njej je manjša ploskev, ki omogoča preoblikovanje prostora. Poslanih je manj kot 5 primerov fotografij.

3: Fotografija ustreza pokrajinski fotografiji. Na njej ni večje ploskve, ki bi omogočala preoblikovanje prostora. Poslana je samo ena fotografija.

2: Fotografija ne ustreza pokrajinski fotografiji. Na njej ni večje ploskve, ki bi omogočala preoblikovanje prostora. Poslana je samo ena fotografija.

1: Fotografija je neustrezna ali je sploh ni.

**Likovni motiv:**

Moj kraj čez 100 let - 5 točk:

5: Fotografija je domiselno in jasno preoblikovana. Preoblikovani prostor vsebuje nenavadne spremembe.

4: Fotografija je domiselno in jasno preoblikovana. Preoblikovani prostor vsebuje preproste spremembe.

3: Fotografija je delno preoblikovana. Preoblikovani prostor vsebuje preproste spremembe, ki niso najbolj domiselne.

2: Fotografija je delno preoblikovana. Preoblikovani prostor le bežno nakazuje na spremembe.

1: Fotografija ni preoblikovana.

**Likovna tehnika:**

Izvedba fotomontaže - 5 točk

5: Fotomontaža je računalniško ali ročno natančno dodana, jasna, barvita, ustrezna.

4: Fotomontaža je računalniško ali ročno dodana, manj jasna, barvita, ustrezna.

3: Fotomontaža je računalniško ali ročno manj natančno dodana, manj jasna, bleda, manj ustrezna.

2: Fotomontaža je računalniško ali ročno nenatančno dodana, manj jasna, bleda, manj ustrezna.

1: Fotomontaže ni.

**Zadnji dan za oddajo naloge je petek, 29. 5. 2020.**

**Če naloge ne pošljete v razpisanem roku, vam predmeta likovno snovanje 3 ne morem zaključiti. Brez zaključne ocene pa ni zaključnega spričevala.**

Kdor nalogo konča prej, mi jo lahko brez težav pošlje takoj. Ko ustrezno končate, bo naloga vrednotena po danih kriterijih in ocena bo pridobljena in takoj vpisana v lopolis.

V kolikor vas še karkoli zanima, sem vam na voljo na: ustvarjam.vsepovrsti@gmail.com

Lepo bodite!

Ana Koren

**Primere najdete na tej povezavi:**

<https://podpora.sio.si/photofiltre-primeri-uporabe-pri-likovni-vzgoji-preoblikovanje-prostora/>